Գիլերմո Լասո

Գիլերմո Ալբերտո Սանտյագո Լասո Մենդոզա, (, ), էկվադորցի գործարար, բանկիր, գրող, «Դե Գուայակիլ» բանկի ամենամեծ բաժնետեր, Էկվադորի 47-րդ և ներկայիս նախագահը։

Կենսագրություն 
Լասոն ծնվել է Գուայակիլ քաղաքում։ Նրա ծնողները՝ Էնրիկե Լասո Ալվարադոն և Նորա Մենդոզան եղել են միջին խավից։ Ֆինանսական դժվարություններ ունեցող ընտանիքում ապրել են 11 քույր և եղբայր։ Ուսման ծախսերը  հոգալու համար Լասոն 15 տարեկանից գումար է աշխատել։ 1970 թվականին կես դրույքով աշխատանքի է անցել Գուայակիլի ֆոնդային բորսայում, իսկ ավելի ուշ՝ որպես հավաքագրման գործակալի օգնական։ 

Դպրոցն ավարտելուց հետո ընդունվել է Կիտոյում գտնվող Էկվադորի պապական կաթոլիկ համալսարան՝ տնտեսագիտություն սովորելու համար, սակայն համալսարանից հեռացվել է առանց աստիճան ստանալու։

Լասոն 23 տարեկանում ավագ եղբոր աջակցությամբ հիմնել է իր սեփական՝ «Constructora Alfa y Omeg» շինարարական ընկերությունը։

1977 թվականին Լասոն ծանոթացել է Մարիա դե Լուրդես Ալկիվարի հետ, որի հետ էլ ամուսնացել է 1980 թվականին։ Նրանք ունեն են 5 երեխա։

Էկվադորում «Coca-Cola» ընկերության տևական սնանկացումից հետո Լասոն նշանակվել է ընկերության ղեկավար։ Նա հանձնարարական էր ստացել կարճ ժամանակում ընկերությանը հանել սնանկացումից։ Դրանից հետո նա նշանակվել է Coca-Cola և Mavesa ընկերությունների տնօրենների խորհուրդների անդամ։

1994 թվականին Լասոն դարձել է «Դե Գուայակիլ» բանկի գործադիր տնօրեն, որից նա հրաժարվել է 2012 թվականին։

1998 թվականին նշանակվել է Գուայաս նահանգի նահանգապետ, 1999 թվականին՝ էկոնոմիկայի նախարար։ Միաժամանակ ղեկավարել է Էկվադորի ֆինանսների և էներգետիկայի նախարարությունը, սակայն այդ պաշտոնում մնացել է ընդամենը 37 օր։ Նախագահ Համիլ Մաուադի հետ պետական պարտքի շուրջ անմիաբանության պատճառով ստիպված է եղել հրաժարվել այդ պաշտոնից։

Եղել է էկվադորցի քաղաքական գործիչ և զինվորական Լուսիո Գուտիերես տնտեսական հարցերով խորհրդականը։

2011 թվականին լույս է տեսել Լասոնի «Նամակներ իմ երեխաներին» գիրքը։ Գիրքը պարունակում է դասեր, որոնք նա մշակել է բիզնեսում աշխատելու ընթացքում։ Գրքում զետեղվել են նաև Էկվադորի տնտեսական զարգացման վերաբերյալ առաջարկություններ։

2012 թվականին նա հրատարակել է իր «Otro Ecuador Es Posible» գիրքը։

2012 թվականին նա դարձել է աջ կենտրոնամետ «CREO» (Ես հավատում եմ) կուսակցության հիմնադիրներից մեկը։  2013 թվականին նույն կուսակցությունից եղել է Էկվադորի նախագահի թեկնածու և 22,68 տոկոս ձայներով զբաղեցրել երկրորդ տեղը՝ զիջելով գործող նախագահ  Ռաֆայել Կորեային, որը հավաքել էր ձայների 57,17 տոկոսը։ Կորեան իր հերթին բազմիցս մեղադրել է Լասոյին՝ 1990-ական թվականների վերջի բանկային ճգնաժամի համար անձամբ պատասխանատու լինելու մեջ՝ միլիարդավոր դոլարներ օֆշորային գոտիներ արտահանելու համար։

2017 թվականի նախագահական ընտրություններում Լասոն կրկին առաջադրել է իր թեկածությունը։ Վերջինիս քարոզարշավի թեման եղել է Էկվադորում 1 միլիոն աշխատատեղերի ստեղծումը։ Նախագահի մյուս թեկնածու Լենին Մորենոյի հետ Լասոն անցել է երկրորդ փուլ, հավաքել ձայների 49%-ը և տանուլ տվել Մորենոյին։

2018 թվականին Լասոն ողնուղեղի վիրահատության է ենթարկվել ԱՄՆ Քլիվլենդի կլինիկայում՝ 2013 թվականին Իսպանիայում ուխտագնացության ժամանակ ընկնելու և մեջքը վնասելու հետևանքով։

2021 թվականի ապրիլին Լասոն ձայների 52,48%-ով հաղթել է նախագահական ընտրությունների երկրորդ փուլում։

2021 թվականի հունիսին Լասոն ողնուղեղի երկրորդ վիրահատությունն է տարել Միացյալ Նահանգներում, որպեսզի վերականգնի ոտքերի կանոնավոր շարժումը։

Ծանոթագրություններ

Արտաքին հղումներ 

Guillermo Lasso's personal page
Biography by CIDOB  (in Spanish)

Էկվադորի նախագահներ
21-րդ դարի քաղաքական գործիչներ
Պետության գործող ղեկավարներ
Էկվադորցի գրողներ